DA Den Europæiske Unions Tidende C 139/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 139/06)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»MELÓN DE TORRE PACHECO-MURCIA«

EU-nr.: ES-PGI-0005-01235 — 28.5.2014

BOB ( ) BGB ( X )

1. Navn

»Melón de Torre Pacheco-Murcia«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Melón de Torre Pacheco-Murcia« er en melon af sorten Saccharinus Naud af typen »Piel de Sapo«. Frugten, der har det botaniske navn Cucumis melo L, er af Cucurbitaceae-familien.

Produktegenskaber.

— Fysiske og kemiske egenskaber: — BRIX-VÆRDI: minimum 12 — KØDETS FASTHED: minimum 2,5 kg/cm2.

— Organoleptiske egenskaber: Frugterne er søde og faste i kødet.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke produktionsetaper, som skal finde sted i det afgrænsede geografiske område

Produktion:

Produktionen omfatter følgende:

— fremdyrkning i væksthuse

— udplantning

— dyrkningsmetoder uden brug af kunstig varme

— bestøvning ved bier

— manuel høst.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

—

3.6. Specifikke regler for mærkning af det produkt, som betegnelsen henviser til

Forarbejdnings- og/eller afsætningsvirksomhederne, der kan ligge både inden for og uden for det geografiske område, som den beskyttede geografiske betegnelse »Mélon de Torre Pacheco-Murcia« omfatter, mærker frugterne med en nummereret etiket og/eller en nummereret kontroletiket, der certificerer produktet og gør det muligt at sikre sporbarheden i hele afsætningsleddet. Etiketterne skal indeholde følgende oplysninger: nummer, den obligatoriske angivelse Indicación Geográfica Protegida eller I.G.P.»Melón de Torre Pacheco-Murcia«, EU-symbolet og den beskyttede geografiske betegnelses logo:

4. Præcis afgrænsning af det geografiske område

Meloner med den beskyttede geografiske betegnelse »Melón de Torre Pacheco-Murcia« produceres i et område, der omfatter følgende kommuner i provinsen Murcia:

Cartagena, Fuente Álamo, La Unión, Los Alcázares, San Javier, San Pedro del Pinatar og Torre Pacheco. Desuden følgende distrikter i kommunen Murcia:

Avileses, Baños y Mendigo, Corvera, Gea y Truyols, Lobosillo, Los Martínez del Puerto, Valladolises og Sucina.

5. Tilknytning til det geografiske område

Melonerne har opnået deres gode omdømme pga. deres særegne karakteristika, såsom sødmen, der i høj grad kan tilskrives klima- og jordbundsforholdene samt menneskelige faktorer. Dette ses i referencer i historiske tekster helt tilbage fra 1597 frem til i dag.

Man har dyrket meloner i Torre Pacheco-Murcia siden starten af 1900-tallet (1905), hvor de første plantager blev anlagt, skønt disse var små og udbyttet primært til eget forbrug.

Produktets karakteristika skyldes naturforholdene i området. Produktionsområdet har et subaridt middelhavsklima med visse islæt af kystklima (højere relativ luftfugtighed), en årlig gennemsnitstemperatur på 17-18 °C og varme somre. Området ligger tæt på havet, og da der ikke er nogen bjerge ved kysten til at skærme af, præges området ikke af kontinentalklima. Den gennemsnitlige, potentielle evapotranspiration i området er høj og kan i juli og august nå op mod 170 mm. Temperaturen svinger på årsbasis kun omkring 15 °C. Dette er sammen med den meget lave gennemsnitlige nedbør på under 350 mm kendetegnende for området og påvirker således jordbunden.

Det milde klima påvirkes af havet, og det fryser ikke i dyrkningsperioden. Dette gør det muligt at plante tidligt og dermed opnå en lang dyrkningsperiode, hvor melonerne får lov til at udvikle sig langsomt. Man opnår dermed frugter med en fastere konsistens, som holder sig bedre efter høst. Melonerne modner desuden på det tidspunkt, hvor der er allerflest solskinstimer, og hvor forskellen mellem nat- og dagstemperaturen er meget lille, hvilket altså fremmer frugternes modning og resulterer i frugter af høj organoleptisk kvalitet. Modningen sker ligeledes på et tidspunkt med meget lidt nedbør og mange solskinsdage, hvilket bidrager til, at frugterne bliver meget søde og af høj kvalitet. Desuden når temperaturen aldrig over 35 °C. Sådanne temperaturer kan nemlig være skadelige for meloner, da de risikerer at blive brændt og aldre hurtigere.

De særlige karakteristika, som »Melón de Torre Pacheco-Murcia« har, f.eks. den udprægede sødme, der skyldes et højt indhold af saccharose, og det faste frugtkød, bekræftes i nedenstående undersøgelser:

— »Caracterización de las cualidades del melón tipo piel de sapo cultivado en Murcia-Cartagena« (2011). Undersøgelse foretaget af Instituto Murciano de Investigación y Desarrollo Agrario y Alimentario (IMIDA) på i alt 120 prøver fra 18 forskellige lokaliteter. Man har ligeledes undersøgt gennemsnitskvalitetsparametrene for Murcia-Torre Pacheo-meloner (2010-2011) på 119 prøver fra 21 lokaliteter.

— Universidad de Cartagena: »Valoración en postcosecha de las características y constituyentes saludables del melón tipo piel de sapo cultivado en Murcia respecto al de otra zona de producción« (2011).

Som følge af ovennævnte har produktet stor lokal og regional indvirkning og har sat dybe rødder i den lokale kultur, hvilket ses ved Fiestas del Melón de Torre Pacheco, der er blevet afholdt siden 1969. Desuden henvises der til produktet i forskellige udgivelser om områdets gastronomi.

Produktets gode omdømme afspejles også i dets markedsposition, hvor det på landsgennemsnit opnår højere priser (1984-1986).

Siden 1974 er disse meloner blevet afsat i såvel Spanien som udenlands, og kvaliteten er endda blevet omtalt i udenlandsk presse.

Derudover vidner de mange kundehenvendelser om den store efterspørgsel på produktet især i juni og juli.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.carm.es/web/pagina?IDCONTENIDO=96240&IDTIPO=60&RASTRO=c491$m1185,34702

(1) EUT L 343 af 14.12.2012, s. 1.